
Νέα BMW X5 4.8is
Κορυφαία δυναμική τετρακίνησης.

Mόναχο. Μερικούς μήνες μετά το ντεμπούτο της ανανεωμένης BMW X5, το νέο κορυφαίο μοντέλο αυτού του bestseller κυκλοφορεί στην αγορά: η BMW X5 4.8is, με μια μοναδική μονάδα ισχύος κάτω από το καπό. 

Ο νέος 8κύλινδρος κινητήρας δημιουργήθηκε αποκλειστικά και ειδικά για το συγκεκριμένο Sports Activity Vehicle (SAV) και αποδίδει 265 kW (360 bhp) στις 6200 σ.α.λ. Ολοκληρώνει την κορυφή της γκάμας X5, που μέχρι τώρα διέθετε δύο 3-λιτρους, 6κύλινδρους κινητήρες βενζίνης και diesel, καθώς και έναν 8κύλινδρο βενζινοκινητήρα 4.4 λίτρων. 

Για τους γνώστες, το μοντέλο X5 4.8is είναι άμεσα αναγνωρίσιμο ως η ναυαρχίδα της γκάμας BMW X5. Οι προφυλακτήρες εμπρός και πίσω είναι αεροδυναμικά σχεδιασμένοι και έχουν σπορ χαρακτηριστικά. Άλλες αποκλειστικές λεπτομέρειες είναι οι διπλές οβάλ εξατμίσεις και οι αλουμινένιοι τροχοί 20 ιντσών με ελαστικά 275/40 W εμπρός και 315/35 W πίσω.

Κινητήρας και φρένα για μέγιστες επιδόσεις.

Καρδιά της νέας BMW X5 4.8is είναι ένας πανίσχυρος 8κύλινδρος κινητήρας, που αποδίδει 500 Nm ροπής στον στροφαλοφόρο στις 3500 σ.α.λ. Βάση για την εξέλιξή του απετέλεσε ο κινητήρας BMW V8 με έλεγχο βαλβίδων VALVETRONIC, bi-vanos και πλήρως μεταβαλλόμενο σύστημα εισαγωγής, που κινεί τις Σειρές 7, 6 και 5. Από αυτόν, οι τεχνικοί της BMW εξέλιξαν μια μονάδα υψηλής απόδοσης αποκλειστικά για την X5, με μεγαλύτερη διάμετρο κυλίνδρων και νέο στροφαλοφόρο άξονα, μεγαλύτερης διαδρομής. Για να αντεπεξέλθουν στις αυξημένες απαιτήσεις αέρα, που δημιουργεί η χωρητικότητα των 4.8 λίτρων, τα συστήματα εισαγωγής και εξαγωγής τροποποιήθηκαν εκτενώς και το σύστημα διαχείρισης του κινητήρα ρυθμίστηκε εκ νέου.

Συνδυασμένος με το στάνταρ ή το αναβαθμισμένο αυτόματο κιβώτιο 6 σχέσεων, αυτός ο κινητήρας χαρίζει στο X5 4.8is επιδόσεις σπορ αυτοκινήτου: η ναυαρχίδα των SAV επιταχύνεται σε 6.1 δευτερόλεπτα από 0 στα 100 km/h και πετυχαίνει τελική ταχύτητα 246 km/h. Τέτοιες επιδόσεις απαιτούν υψηλή απόδοση από το σύστημα πέδησης. Νέοι, μεγαλύτεροι δίσκοι υψηλής απόδοσης, διαμέτρου 356 mm εμπρός και 324 mm πίσω, φυσικά αεριζόμενοι, εγγυώνται ασφαλείς επιβραδύνσεις από όλες τις ταχύτητες. 

Στάνταρ αυτορυθμιζόμενη πνευματική ανάρτηση διπλού άξονα.

Χάρη στη σπορ ρύθμιση της ανάρτησης, το X5 4.8is είναι ήδη κατά 15 mm χαμηλότερο από τις υπόλοιπες εκδόσεις X5. Αυτό γίνεται προφανές στη σπορ οδήγηση, λόγω του χαμηλότερου κέντρου βάρους και των μειωμένων κλίσεων στις στροφές και στο φρενάρισμα, που χαρίζουν εξαιρετική απόκριση στους χειρισμούς. Επιπλέον, η κορυφαία έκδοση διαθέτει στάνταρ αυτορυθμιζόμενη πνευματική ανάρτηση διπλού άξονα. Αυτή επιτρέπει στον οδηγό να χαμηλώσει το αμάξωμα το X5 άλλα 20 mm ή, αντίθετα, να το υψώσει κατά 40 mm στις εκτός δρόμου διαδρομές.

Ευφυής δύναμη από το σύστημα τετρακίνησης xDrive.

Εξίσου σημαντική με την εντυπωσιακή απόδοση του κινητήρα είναι και η τεχνολογία του συστήματος μετάδοσης, που μεταφέρει την ισχύ στο δρόμο με βέλτιστο τρόπο, ανεξαρτήτως συνθηκών. Αυτό εγγυάται το ευφυές σύστημα κίνησης σε όλους τους τροχούς xDrive, που θέτει νέα πρότυπα πρόσφυσης και ευελιξίας στα τετρακίνητα οχήματα. Το xDrive κατανέμει με μοναδική ταχύτητα και σε διαρκώς μεταβαλλόμενο ποσοστό την κίνηση στον εμπρός και στον πίσω άξονα. Μαζί με τους νέους κινητήρες, το xDrive είναι το τεχνολογικό αποκορύφωμα των αναβαθμίσεων στην X5. Το σύστημα αντιλαμβάνεται άμεσα την ανάγκη αλλαγής στην κατανομή της ισχύος και παρεμβαίνει ταχύτατα – συνήθως, πριν καν χάσει πρόσφυση ένας τροχός στην άσφαλτο. 

Δράση, όχι αντίδραση: το Drive σκέφτεται και ενεργεί ταχύτερα.

Το xDrive δρα ταχύτερα από παρόμοια συστήματα, αφού πάντοτε «σκέπτεται προκαταβολικά». Γι΄ αυτό το σκοπό, δεν χρησιμοποιεί μόνο την πληροφόρηση των αισθητήρων στους τροχούς, αλλά και τα δεδομένα που συλλέγουν οι αισθητήρες του συστήματος ευστάθειας DSC. Για παράδειγμα, η τιμή yaw – ένδειξη περιστροφής του οχήματος στον κάθετο άξονα – και η γωνία του τιμονιού παρέχουν σημαντικά δεδομένα για την εκάστοτε οδηγική κατάσταση. Έτσι, το xDrive μπορεί να κατανείμει βέλτιστα την κίνηση ανάμεσα στους δύο άξονες σε πραγματικό χρόνο, όταν στρίβει γρήγορα το αυτοκίνητο και να ελαχιστοποιήσει τα φαινόμενα υποστροφής ή υπερστροφής. Εκτός από την επιδιωκόμενη αύξηση της ευελιξίας και της οδηγικής απόλαυσης, το xDrive εγγυάται, επιπλέον, υπολογίσιμη αύξηση της ασφάλειας. Τα ηλεκτρονικά βοηθήματα πλαισίου, όπως το DSC, τις περισσότερες φορές θα χρειαστεί να επέμβουν πολύ αργότερα από ό,τι σε ένα συμβατικό σύστημα τετρακίνησης.

Με την ταχύτητα απόκρισής του, το νέο σύστημα προσφέρει τεράστια οφέλη στην πρόσφυση. Σε σαθρές ή ολισθηρές επιφάνειες, αρκούν μόλις μερικά χιλιοστά του δευτερολέπτου μετά την απώλεια πρόσφυσης ενός τροχού για να κατανεμηθεί η κίνηση προς τους τροχούς που έχουν ακόμα πρόσφυση. Ο ηλεκτρονικά ελεγχόμενος πολύδισκος συμπλέκτης δεν χάνει χρόνο και αντιδρά άμεσα. Με το xDrive, η εκκίνηση στο χιόνι ή σε χαλαρό έδαφος με μεγάλη κλίση είναι απλή υπόθεση για το X5.

Εντυπωσιακές σχεδιαστικές λεπτομέρειες τονίζουν το προφίλ.

Οι διακριτικές λεπτομέρειες που ξεχωρίζουν το X5 4.8is αναδεικνύουν την ανανεωμένη σχεδίαση του νέου X5. Λόγου χάρη, το εμπρός μέρος έχει επανασχεδιαστεί εντελώς, μέχρι και την κολόνα A. Εδώ, το ανάγλυφο καπό των μοντέλων BMW X τονίζεται περισσότερο, αντανακλώντας τη δυναμική του νέου στυλ σχεδίασης των BMW, με εναλλασσόμενες κυρτές και κοίλες επιφάνειες. Οι χαρακτηριστικές γραμμές του καπό τρέχουν τώρα ψηλότερα και φαρδύτερα στην κλασική μάσκα της BMW με τα «διπλά νεφρά». Οι δίδυμες εισαγωγές αέρα είναι επίσης επανασχεδιασμένες, μεγαλύτερες και χαρίζουν πιο έντονη προσωπικότητα στο νέο X5. Οι κάθετες γρίλιες μέσα στις εισαγωγές έχουν το κυματοειδές προφίλ που χαρακτηρίζει ένα BMW Sports Activity Vehicle. 

Οι δίδυμοι προβολείς, τεχνολογίας bi-xenon, έχουν πιο δυναμικό σχήμα και μαζί με τους στρογγυλοποιημένους δείκτες πορείας εναρμονίζονται με την αισθητική της νέας γκάμας μοντέλων BMW. Οι φωτισμένες στεφάνες των τεσσάρων προβολέων τους χαρίζουν μια χαρακτηριστική νυχτερινή εμφάνιση. Ο εμπρός προφυλακτήρας έχει πιο εντυπωσιακή σχεδίαση, με μεγαλύτερους αεραγωγούς, που διαιρούνται στη μέση, σε συνέχεια της χαρακτηριστικής γραμμής του καπό και ενσωματώνουν καλύτερα τους προβολείς. Πίσω, τα νέα φωτιστικά σύνολα από διάφανο κρύσταλλο ολοκληρώνουν τη φρέσκια εμφάνιση της νέας BMW X5 με αρμονικό τρόπο.

Εκτεταμένη λίστα εξοπλισμού, αποκλειστικά χρώματα και υλικά.

Η BMW X5 4.8is διατίθεται σε πέντε αποχρώσεις, δύο των οποίων - Imola Red και Le Mans Blue – αποκλειστικά στην κορυφαία έκδοση. Το εξωτερικό έρχεται στάνταρ σε στιλπνό φινίρισμα Shadowline. Και στο εσωτερικό, η BMW X5 4.8is διαθέτει νέα αξιόλογα χαρακτηριστικά: τα στάνταρ εμπρός καθίσματα ή τα έξτρα αναπαυτικά καθίσματα έχουν αποκλειστικά επένδυση σε Crème Beige, ενώ στην υψηλών επιδόσεων 8κύλινδρη έκδοση διατίθενται δίχρωμα καλύμματα από δέρμα Alcantara / Nappa για τα σπορ καθίσματα. 

Μια ευρεία γκάμα στοιχείων πρόσθετου εξοπλισμού, που περιλαμβάνει πανοραμική ηλιοροφή, λειτουργία ομαλού κλεισίματος του πάνω μέρους του χώρου αποσκευών και προσαρμοζόμενους προβολείς. Για όσους επιθυμούν να αξιοποιήσουν πλήρως τις ελκτικές ικανότητες του X5 4.8is το χειμώνα, διατίθενται τροχοί διαστάσεων 8J x 18 με ελαστικά 255/55 R 18 τύπου M+S.

Κορυφαία ασφάλεια.

Στον τομέα της ασφάλειας, το X5 κατέχει ηγετική θέση, που ενισχύθηκε χάρη στην εκτεταμένη αναβάθμισή της. Με το ολοκαίνουργιο σύστημα τετρακίνησης xDrive, η ενεργητική ασφάλεια έφτασε σε νέα ύψη, προλαβαίνοντας πολλές φορές τις άσχημες καταστάσεις πριν καν συμβούν. Οι επιδόσεις της σε ό,τι αφορά στην παθητική ασφάλεια αποδείχθηκαν σε πρόσφατο crash tests, ένα από τα αυστηρότερα στον κόσμο. Το BMW Sports Activity vehicle ήταν το πρώτο μεγάλο εκτός δρόμου όχημα που πήρε τη μέγιστη δυνατή διάκριση των πέντε αστέρων στη δοκιμή του Euro NCAP.
ΜΟΝΟ ΓΙΑ ΔΗΜΟΣΙΟΓΡΑΦΟΥΣ 

Για περισσότερες πληροφορίες, παρακαλούμε επικοινωνήστε με:
Διεύθυνση Εταιρικής Επικοινωνίας 

Νίκος Ταγκούλης, Διευθυντής Εταιρικής Επικοινωνίας, BMW Hellas AE.

Τηλέφωνο: +30 2108198251, Fax: +30 210 6204108

e-mail: nikos.tagoulis@bmw.gr 

Ναυσικά Τριανταφυλλιά, Βοηθός Διευθυντή Εταιρικής Επικοινωνίας, BMW Hellas AE.

Τηλέφωνο: +30 2108198252, Fax: +30 210 6204108

e-mail: nafsika.triantafillia@bmw.gr

